Bèrilium yaiku anasir kimia sing duwèni lambang Be lan nomer atom 4, bèrilium iku salah sijiné anasir sing rada arang ana ing jagad. kerepé dadi saka rompalan atom sing luwih gedhé amerga kena sinar kosmik. Ing njero intine lintang-lintang bèrilium iku bakal nggabung lan nggawe anasirsing luwih gedhé. Bèrilium iku kagolong anasir divalen sing umume ditemokaké ing alam iku nggabung karo anasir liyané dadi mineral. watu-watu inten(gemstone) sing ngandut anasir bèrilium kaya ta bèryl (aquamarine lan emerald) uga chrysobèryl. Nalika dadi anasir ijèn bèrilium wernané klawu wesi, atos, ènthèng, lan gampang rompal.

Bèrilium bisa nguwataké sipat angga nalika dicampur karo anasir liyane, kaya ta aluminium, tembaga (tembaga bèrilium), wesi lan nikel . Bèrilium iku ora bakal mbentuk wujud oksidané yèn durung tekan suhu sing panas banget. Piranti sing kagawe saka campuran tembaga-bèrilium iku nduwèni sipat sing kuwat lan atos uga ora njalari kembang geni nalika ditumbukaké ing lumahing wesi. Ing aplikasi umumé tembaga-bèrilium dienggo bahan nggawé pesawat, pluru kendhali, lan satelit  amerga sipaté sing kuwat, setabil ing suhu panas, lan konduktivitas panas sing apik sanajan nduwèni kerapetan sing cilik. Bèrilium nduwèni sipat transparan nalika kasorot sinar X, mulane bèrilium iku dipigunkaké kanggo nyaring sinar X lan detèktor partikel. Sipat konduktivitas tèrmalé bèrilium sing dhuwur njalari bèrilium dipigunakake kanggo piranti mènèjemen panas.

Ciri

Sipat Angga 
Bèrilium iku logam sing wernané klawu wesi, atos, lan gampang rompal ing suhu kamar uga nduwèni bentuk kristal segi enem. Nduwé kekuwatan modulus young (Young's modulus 287 GPa) lan titik lèlèh sing dhuwur. Modulus elastisitas bèrilium kira-kira 50% luwih gedhé tinimbang baja. Kombinasi modulus lan kerapetané sing endhèk ndadèkaké bèrilium dadi kabel swara sing paling cepet, kira-kira 12.9 km / s ing kahanan ambien
.

Unsur kimia
Logam